22. NAVADNA NEDELJA

Prvo berilo: Božja beseda preroku ne da miru
Jer 20,7‑9

Berilo iz knjige preroka Jeremíja.

Jeremíja govorí:
»Zapęljal si me, Gospod, in dal sem se zapeljati.
Premočan si bil zame in si zmagal.
Ves dan sem v posmeh, vsi se norčujejo iz mene.
Kadar koli govorim, moram vpiti,
›Nasilje in zatiranje!‹ moram klicati.
Zares, Gospodova beseda mi je ves dan v sramotenje in zasmeh.
Če rečem: ›Ne bom ga več omenjal,
ne bom več govoril v njegovem imenu,‹
je v mojem srcu kakor goreč ogenj v mojih kosteh.
Trudim se, da bi ga ugásil, pa ne morem.«

Poslušali smo Božjo besedo.

Spev z odpevom
Ps 63,2‑6.8‑9 (R 2b)

Odpev: Moj Bog, mojo dušo žeja po tebi.

O Bog, moj Bog, željno te iščem,
mojo dušo žeja po tebi;
moje telo koprni po tebi
kakor suha in izčrpana zemlja po vodi. Odpev.

Vate sem se zamaknil v svetišču,
da bi uzrl tvojo moč in tvojo slavo.
Tvoja dobrota je boljša kakor življenje,
moje ustnice te smejo slaviti. Odpev.
Zato te bom slavil v svojem življenju,
v tvojem imenu bom dvigal svoje roke.
Kakor z najboljšimi jedili se bo nasičevala moja duša,
v veselju te bodo hvalila moja usta. Odpev.

Saj si mi ti pomagal,
v senci tvojih peruti se radujem.
Moja duša se te oklepa,
podpira me tvoja desnica. Odpev.

Drugo berilo: Tudi telesno življenje naj bo daritev
Rim 12,1‑2

Berilo iz pisma apostola Pavla Rimljanom.

Ker je Bog tako usmiljen, vas rotím, bratje:
darujte svoja telesa v živo, sveto in Bogu všečno daritev;
tako bo vaše bogoslužje duhovno.
In nikar se ne prilagajajte temu svetu,
ampak se z obnovo svojega mišljenja tako preobražajte,
da boste lahko razpoznavali, kaj hoče Bog,
kaj je dobro, njemu všeč in popolno.

Božja beseda.

Aleluja prim. Ef 1,17‑18

Aleluja. Oče našega Gospoda Jezusa Kristusa
naj razsvetlí oči našega srca,
da bi vedeli, v kakšno upanje nas je poklical. Aleluja.

Evangelij: Hoja za Kristusom zahteva odpoved
Mt 16,21‑27

‡Iz svetega evangelija po Mateju.

Tisti čas je Jezus začel svojim učencem razodevati,
da bo moral iti v Jeruzalem in veliko pretrpeti
od starešin, vélikih duhovnikov in pismoukov,
da bo moral biti umorjen in tretji dan vstati.
Peter pa ga je vzel k sebi in mu začel braniti:
»Bog ne daj, Gospod! 
To se ti nikakor ne sme zgoditi!«
On pa se je obrnil in rekel Petru:
»Poberi se! Proč od mene, satan!
V spotiko si mi, ker ne misliš na to, kar je božje, 
ampak kar je človeško.«

Tedaj je Jezus rekel svojim učencem:
»Če hoče kdo hoditi za menoj,
naj se odpove sebi in vzame svoj križ ter hodi za menoj.
Kdor namreč hoče rešíti svoje življenje, ga bo izgubil;
kdor pa izgubi svoje življenje zaradi mene, ga bo našel.
Kaj namreč koristi človeku, če si ves svet pridobi,
svoje življenje pa zapravi?
Ali kaj bo dal človek v zameno za svoje življenje?
Sin človekov bo namreč prišel 
v veličastvu svojega Očeta s svojimi angeli 
in takrat bo vsakemu povrnil po njegovem delu.«

To je Kristusov evangelij.